Meyerton weer rustig ná betogings‘n Betoging het op Dinsdag 19 Julie 2016 in Meyerton uitgebreek. Foto: Twitter via @Philly24492571 Die situasie in Meyerton is weer onder beheer nadat gewelddadige betogings Dinsdag in dié dorp net noord van Vereeniging in Gauteng uitgebreek het. Kapt. Fikile Funda, woordvoerder van die polisie, het gesê die polisie handhaaf steeds ŉ sterk teenwoordigheid totdat spanning in die gebied opgeklaar het. “Alle paaie wat voorheen deur betogers versper is, is weer oop vir gebruik behalwe die R551. Die R59 en Meyerstraat is ook oop vir gebruik,” het Funda gesê. Lede van die Sicelo- informele nedersetting wat onder die Midvaal-munisipaliteit sorteer, het Dinsdag paaie versper en bande aan die brand gesteek uit ontevredenheid oor dienslewering. “Hulle soek huise, water en behoorlike sanitasiegeriewe,” het Funda gesê. Die polisie moes Woensdag traangas en rubberkoeëls gebruik om die betogers uiteen te jaag. Een persoon is in hegtenis geneem vir openbare geweld en vier sake van saakbeskadiging is by die polisie aanhangig gemaak nadat voertuie tydens die betoging beskadig is. Die publiek word aangeraai om vir tyd en wyl eerder van die R59 en Pierneefrylaan gebruik te maak, het Funda gesê.